Oficiālais Vēstnesis L 089 , 10/04/1991 Lpp. 0039 - 0044

Speciālizdevums somu valodā: Nodaļa 11 Sējums 16 Lpp. 0257

Speciālizdevums zviedru valodā: Nodaļa 11 Sējums 16 Lpp. 0257



Padomes Lēmums (1991. gada 25. marts) par Starptautiskās Vara izpētes grupas statūtu pieņemšanu (91/179/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 113. un 116. pantu, ņemot vērā Komisijas priekšlikumu, tā kā 1989. gada 24. februārī Ženēvā Apvienoto Nāciju Organizācijas vara konferencē tika pieņemti Starptautiskās Vara izpētes grupas statūti; tā kā tām valstīm un starptautiskām organizācijām, kuras piedalījās konferencē, tika lūgts paziņot Apvienoto Nāciju Organizācijas ģenerālsekretāram par to, ka tās pieņem statūtus saskaņā ar 22. panta b) apakšpunktu; tā kā izpētes grupa veic svarīgu darbību, analizējot un uzraugot vara tirgu un tirdzniecību; tā kā Starptautiskās Vara izpētes grupas institucionālā struktūra, kā noteikts tās statūtos, prasa Kopienas un to dalībvalstu vienotu līdzdalību, kuras piekritušas statūtiem; tā kā dažas dalībvalstis ir paudušas savu nodomu darboties izpētes grupā; tā kā Kopiena un tās dalībvalstis, kuras ir nolēmušas piedalīties izpētes grupas sēdēs, pamatojoties uz kopējo nostāju, vienlaicīgi iesniedz apstiprināšanas dokumentus, IR PIEŅĒMUSI ŠO LĒMUMU. 1. pants Ar šo Eiropas Ekonomikas kopiena pieņem Starptautiskās Vara izpētes grupas statūtus. Šajā posmā Kopiena un tās dalībvalstis, kuras ir nolēmušas piedalīties izpētes grupas sēdēs, tiklīdz ir pabeigtas nepieciešamās iekšējās procedūras, vienlaicīgi iesniedz apstiprināšanas dokumentus ANO ģenerālsekretāram. Statūtu teksts ir pievienots šim lēmumam. 2. pants Ar šo Padomes priekšsēdētājam tiek dotas tiesības iecelt personas, kas pilnvarotas iesniegt šo apstiprināšanas dokumentu Kopienas vārdā. Briselē, 1991. gada 25. martā Padomes vārdā — priekšsēdētājs R. Steichen -------------------------------------------------- PIELIKUMS STARPTAUTISKĀS VARA IZPĒTES GRUPAS STATŪTI Izveidošana 1. Ar šo ir izveidota Starptautiskā Vara izpētes grupa, lai pildītu šo statūtu noteikumus un uzraudzītu to darbību. Mērķis 2. Nodrošināt ciešāku starptautisku sadarbību jautājumos, kas attiecas uz varu, uzlabojot pieejamo informāciju par starptautisko vara ekonomiku, un nodrošinot forumu starpvaldību konsultācijām par varu. Definīcijas 3. a) "Grupa" nozīmē Starptautisko Vara izpētes grupu, kā noteikts šajos statūtos. b) "Varš" nozīmē vara rūdas un koncentrātus: neattīrītu un attīrītu vara metālu, to skaitā otrreizējo varu; vara sakausējumus; vara lūžņus, atkritumus un atliekas; daļēji apstrādātus izstrādājumus un citus vara izstrādājumus, kā Grupa nosaka. c) "Dalībnieki" nozīmē visas valstis un starpvaldību organizācijas, kā noteikts 5. punktā, kuras paziņojušas par to pieņemšanu saskaņā ar 22. punktu. Funkcijas 4. Saskaņā ar tās mērķi, Grupai ir šādas funkcijas: a) sniegt konsultācijas un apmainīties ar informāciju par starptautisku vara ekonomiku; b) uzlabot statistiku par varu; c) veikt pasaules vara nozares tirgus situācijas un perspektīvu regulāru novērtēšanu; d) veikt to jautājumu izpēti, par kuriem Grupai ir interese; e) veikt darbības attiecībā uz citu organizāciju centieniem, kuru mērķis ir attīstīt vara tirgu un veicināt vara pieprasījumu; f) apsvērt īpašās problēmas vai grūtības, kas pastāv vai var rasties starptautiskā vara ekonomikā. Grupa veic minētās funkcijas, neskarot katra dalībnieka tiesības pārzināt visus vietējos vara ekonomikas aspektus un citu starptautisko organizāciju kompetenci jautājumos, kas attiecas uz to jurisdikciju. Dalība 5. Par grupas dalībniecēm var kļūt visas valstis, kuras ir ieinteresētas vara ražošanā, patērēšanā vai starptautiskā tirdzniecībā, un jebkura starpvaldības organizācija, kura ir atbildīga par starptautisko nolīgumu, jo īpaši patēriņa preču nolīgumu apspriešanu, noslēgšanu un piemērošanu. Grupas pilnvaras 6. a) Grupa īsteno tādas pilnvaras un veic darbības vai organizē, lai darbības tiktu veiktas, kas ir nepieciešamas, lai realizētu un nodrošinātu šo statūtu noteikumu piemērošanu. b) Grupai nav tiesības, tieši vai netieši, slēgt līgumu par vara vai jebkuras citas patēriņa preces vai produkta tirdzniecību, vai arī slēgt standartizētus nākotnes darījumu līgumus; tai arī nav tiesības šādā nolūkā stāties finansiālās saistībās. c) Grupa pieņem tādu reglamentu, kādu uzskata par nepieciešamu savu funkciju veikšanai un kas nav pretrunā ar šiem statūtiem. d) Grupai nav tiesības, un tās dalībnieki nevar pilnvarot Grupu uzņemties saistības, ko nenosaka šie statūti vai reglaments. Galvenā mītne 7. Grupas mītne ir dalībvalsts teritorijā, vietā, ko tā ir izvēlējusies, ja Grupa nenolemj citādi. Grupa apspriež mītnes līgumu ar uzņēmējas valsti, lai cik iespējams drīz to noslēgtu pēc šo statūtu stāšanās spēkā. Lēmumu pieņemšana 8. a) Augstākā Grupas vara, kas noteikta saskaņā ar šiem statūtiem, ir piešķirta ģenerālsesijai. b) Grupa, Pastāvīgā komiteja, kas minēta 9. punktā, un tādas komitejas un palīgstruktūras, kādas varētu izveidot, pieņem lēmumus vienprātīgi un bez balsošanas, izņemot šajos statūtos vai reglamentā noteiktos lēmumus, kuru pieņemšanai ir vajadzīgs noteikts balsu vairākums. c) Katrai dalībvalstij ir viena balss. Pastāvīgā komiteja 9. a) Grupa izveido Pastāvīgo komiteju, kas sastāv no tiem Grupas dalībniekiem, kuri ir izteikuši vēlmi piedalīties tās darbā. b) Pastāvīgā komiteja veic tādus uzdevumus, kādus tai uzdod pildīt Grupa, un sniedz ziņojumu Grupai par to pabeigšanu vai darba gaitu. Komitejas un palīgstruktūras 10. Papildus patstāvīgai komitejai Grupa var izveidot komitejas vai citas palīgstruktūras uz tādiem noteikumiem, kādus tā var noteikt. Sekretariāts 11. a) Grupai ir sekretariāts, kura sastāvā ir ģenerālsekretārs un vajadzīgais personāls. b) Ģenerālsekretārs ir Grupas galvenā pārvaldes amatpersona un atbild Grupai par šo statūtu ievērošanu un darbību saskaņā ar Grupas lēmumiem. Sadarbība ar citiem 12. a) Vajadzības gadījumā Grupa var veikt pasākumus, lai organizētu konsultācijas vai sadarbību ar Apvienoto Nāciju Organizāciju, tās iestādēm vai specializētām aģentūrām, un ar citām starpvaldību organizācijām. b) Vajadzības gadījumā Grupa var arī veikt vajadzīgos pasākumus, lai uzturētu kontaktus ar ieinteresētajām neiesaistītajām valstu valdībām, kā arī citām starptautiskām nevalstiskām organizācijām vai privātā sektora iestādēm. c) Novērotājus uz Grupas un tās palīgstruktūru sanāksmēm var uzaicināt uz tādiem noteikumiem, kādus Grupa vai šīs palīgstruktūras var noteikt. Attiecības ar kopējo fondu 13. Atbilstīgi Nolīguma par Kopējā preču fonda izveidi 7. panta 9. punktam Grupa var lūgt, lai to ieceļ par starptautisku preču organizāciju (ICB), lai saskaņā ar šo statūtu noteikumiem sponsorētu ar varu saistītus projektus, kurus Fondam jāfinansē no tā otrā konta. Lēmumus par šādu projektu sponsorēšanu parasti pieņem vienprātīgi. Ja netiek panākta vienprātība, lēmumus pieņem ar divu trešdaļu balsu vairākumu. Grupa neuzņemas finansiālās saistības attiecībā uz minētiem projektiem; un tā nedarbojās kā izpildītāja iestāde šādā projektā. Juridiskais statuss 14. a) Grupai ir juridiskas personas statuss. Īpaši ievērojot 6. punkta b) apakšpunktu, tā ir tiesīga slēgt līgumus, iegūt vai atsavināt kustamu un nekustamu mantu, kā arī būt par prasītāju tiesā. b) Grupas statusu uzņēmējas valsts teritorijā nosaka mītnes līgums starp uzņēmēju valsti un Grupu. Budžeta ieguldījums 15. a) Katrs dalībnieks iemaksā gada budžetā, ko saskaņā ar statūtu noteikumiem apstiprina Grupa. Lai noteiktu dalībnieku iemaksas lielumu, 50 % no budžeta iemaksām līdzīgi sadala starp dalībniekiem. 25 % sadala starp dalībvalstīm proporcionāli to daļai dalībvalstu vara rūdas un koncentrātu, kas izmērīti vara metāla saturā, kā arī nerafinētā un rafinētā varā, kopējā eksportā un importā, un atlikušos 25 % sadala starp dalībvalstīm proporcionāli to kopējai iemaksas daļai, kura sastāv no raktuvju produkcijas vai katras dalībvalsts rafinēta vara patēriņa, atkarībā no tā, kurš ir lielāks. Šo daļu aprēķini balstās uz pēdējo trīs kalendāro gadu pieejamiem statistikas datiem. b) Grupa nosaka katra dalībnieka iemaksu katrā finansiālā gadā tādā valūtā, kādu nosaka Grupa, un saskaņā ar iemaksu noteikumiem, kas paredzēti reglamentā, katrs dalībnieks veic iemaksu maksājumu saskaņā ar tā konstitucionālām procedūrām. c) Papildus iemaksām budžetā Grupa var pieņemt ziedojumus no ārējiem avotiem. Statistika un informācija 16. a) Grupa vāc, salīdzina un dara pieejamu dalībniekiem tādu statistikas informāciju par vara ražošanu, tirdzniecību, krājumiem un patēriņu, to skaitā patēriņu konkrētā tirgū un galīgās izmantošanas nozarēs, kādu tā uzskata par lietderīgu, šo statūtu efektīvai darbībai, kā arī informāciju, kas turpmāk minēta b) apakšpunktā. b) Grupa veic tādus vajadzīgos pasākumus, kādus uzskata par vajadzīgiem informācijas apmaiņai ar ieinteresētajām neiesaistīto valstu valdībām, attiecīgām nevalstiskām un starpvaldības organizācijām, lai izvairītos no darbu pārklāšanās un nodrošinātu ar pieeju jaunākai, drošai un pilnīgai informācijai par vara ražošanu, patēriņu, krājumiem, starptautisku tirdzniecību, starptautiski atzītu publicēto cenu pieejamību, tehnoloģijas, pētniecības un attīstības darbībām, kas saistītas ar varu, un citus faktorus, kas ietekmē vara pieprasījumu un piedāvājumu. c) Grupa cenšas nodrošināt, lai informācija, ko tā sniedz neierobežo valdības vai personu darbību vai to uzņēmumu konfidencialitāti, kas ražo, pārstrādā, pārdod un patērē varu. Gada novērtējums un ziņojumi 17. a) Grupa veic ikgadēju novērtējumu vara stāvoklim pasaulē un jautājumiem, kas ar to saistīti, ņemot vērā dalībnieku sniegto informāciju, ko papildina ar informāciju no visiem citiem attiecīgajiem avotiem. Gada novērtējums ietver pārskatu par paredzamo vara ražošanas jaudu turpmākajiem gadiem un vara ražošanas, patēriņa un tirdzniecības perspektīvu nākamajam kalendārajam gadam, lai palīdzētu dalībniekiem veikt starptautiskās vara ekonomikas attīstības individuālo novērtējumu. b) Grupa sagatavo ziņojumu par gada novērtējuma rezultātiem un izsūta to dalībniekiem. Ja Grupa uzskata par lietderīgu, šo ziņojumu, kā arī citus ziņojumus un pētījumus, kas izsūtīti dalībniekiem, saskaņā ar reglamentu var darīt pieejamus citiem interesentiem. Tirgus attīstība 18. a) Grupa organizē apspriedes dalībnieku starpā, kā arī starp dalībniekiem un trešām pusēm, tādām kā vara izpētes un tirgus attīstības organizācijas par veidiem un līdzekļiem kā paaugstināt vara pieprasījumu un attīstīt vara tirgu. Grupas veiktie pētījumi tirgus attīstības atbalstam tiks izplatīti vara attīstības organizācijām, lai tos pielietotu tirgus attīstības projektu priekšlikumu sagatavošanā, kurus iesniedz izskatīšanai Grupai. Tirgus attīstības organizācijas uzņemas veikt šo projektu īstenošanu. Grupa var izvēlēties un apmaksāt projektus, kurus Kopējais fonds finansē no tā otrā konta. b) Grupa piedāvā veicināt koordināciju starp tirgus attīstības organizācijām un atbalstīt tirgus attīstības darbību paplašināšanos. Pētījumi 19. a) Grupa uzņemas vai veic attiecīgos pasākumus, lai veiktu ad hoc pētījumus, kas attiecas uz starptautisko vara ekonomiku, kā vienojas ar Grupu. b) Pētījumi var ietvert vispārējus ieteikumus Grupai, bet šādi ieteikumi neliedz katrai dalībniecei pārzināt visus tās vietējos vara ekonomikas aspektus un neierobežo citu starptautisko organizāciju kompetenci jautājumos, kas attiecas uz to jurisdikciju. Dalībnieku saistības 20. Dalībnieki pieliek visas pūles, lai sadarbotos un veicinātu Grupas mērķa sasniegšanu, jo īpaši sniedzot 16. punkta a) apakšpunktā minētos datus. Grozījumu izdarīšana 21. Šos statūtus var grozīt tikai ar Grupas vienprātīgu lēmumu. Stāšanās spēkā 22. a) Šie statūti galīgi stājas spēkā, kad dalībvalstis, kuras kopīgi veido vismaz 80 % no tirdzniecības ar varu, kā norādīts šo statūtu pielikumā, atbilstīgi turpmāk minētam c) apakšpunktam ir paziņojušas ANO ģenerālsekretāram (turpmāk tekstā - "depozitārijs") par šo statūtu galīgo pieņemšanu. a) Šie statūti tiek pagaidu piemēroti, kad dalībvalstis, kuras kopīgi veido vismaz 60 % no tirdzniecības ar varu, kā norādīts šo statūtu pielikumā, ir paziņojušas depozitārijam, atbilstīgi turpmāk minētam c) apakšpunktam, par statūtu pagaidu vai galīgo pieņemšanu. c) Jebkura dalībvalsts vai starpvaldību organizācija, kas minēta 5. punktā, un vēlas kļūt par Grupas dalībnieku, paziņo depozitārijam, ka tā pieņem šos statūtus pilnīgi vai arī to, ka tie vēl nestājas spēkā līdz iekšējo procedūru pabeigšanai. Jebkura dalībvalsts vai starpvaldību organizācija, kas ir paziņojusi par tās statūtu pagaidu pieņemšanu, cenšas pabeigt tās procedūras 36 mēnešos no šo statūtu spēkā stāšanās dienas vai no dienas, kad tiek paziņots par to pagaidu pieņemšanu, atkarībā no tā, kura ir pēdējā, un par to attiecīgi paziņo depozitārijam. Ja dalībvalsts vai starpvaldību organizācija nevar pabeigt tās procedūras minētajā termiņā, Grupa attiecīgajai dalībvalstij vai starpvaldību organizācijai var piešķirt termiņa pagarinājumu. d) Ja līdz 1990. gada 30. jūnijam nav izpildītas prasības par statūtu spēkā stāšanos, depozitārijs uzaicina tās dalībvalstis un starpvaldību organizācijas, kuras ir paziņojušas par to statūtu pagaidu vai galīgu pieņemšanu, nolemt vai šie statūti šajās valstīs stāsies spēkā pagaidām vai galīgi. e) Kad šie statūti stājas spēkā, depozitārijs iespējami īsā laikā sasauc Grupas dibināšanas sapulci. Ja iespējams, dalībniekiem par to paziņo vismaz vienu mēnesi pirms minētās sapulces. Izstāšanās 23. a) Dalībnieks jebkurā laikā var izstāties no Grupas, rakstiski paziņojot Grupas depozitārijam un ģenerālsekretāram par izstāšanos. b) Izstāšanās neskar finansiālās saistības, kas jau radušās dalībniekiem, kas izstājas, un dalībnieks, kas izstājas, nav tiesīga saņemt nekādas atlaides no tā gada maksājumiem, kad notiek izstāšanās. c) Paziņojums par izstāšanos stājas spēkā 60 dienas pēc tam, kad to ir saņēmis depozitārijs. d) Grupas ģenerālsekretārs nekavējoties informē katru dalībnieki par jebkuru paziņojumu, kas saņemts saskaņā ar šo punktu. Darbības izbeigšanās 24. a) Grupa, jebkurā laikā, ar dalībvalstu divu trešdaļu balsu vairākumu, var nolemt izbeigt statūtu darbību. Šāda darbības izbeigšana stājas spēkā tajā dienā, kad Grupa to nolemj. b) Neatkarīgi no šo statūtu darbības izbeigšanās Grupa turpina, cik ilgi vajadzīgs, veikt tās likvidāciju, tostarp norēķināšanos. Atrunas 25. Attiecībā uz šo statūtu noteikumiem nevar izdarīt nekādas atrunas. -------------------------------------------------- PIELIKUMS Tirdzniecība ar varu [1] Valsts | Eksports | Imports | Kopējā tirdzniecība | Daļa (%) | 1000 tonnas | 1000 tonnas | 1000 tonnas | Austrālija | 150,7 | — | 150,7 | 1,41 | Austrija | 24,2 | 13,3 | 37,5 | 0,35 | Beļģija-Luksemburga | 222,6 | 430,9 | 653,5 | 6,12 | Bolīvija | 1,0 | — | 1,0 | 0,01 | Brazīlija | 2,3 | 153,8 | 156,1 | 1,46 | Bulgārija | 1,0 | 2,0 | 3,0 | 0,03 | Kanāda | 635,1 | 78,7 | 713,8 | 6,69 | Čīle | 1308,0 | — | 1308,0 | 12,26 | Ķīna | 7,0 | 358,9 | 365,9 | 3,43 | Kuba | 2,7 | 6,5 | 9,2 | 0,09 | Dānija | 2,5 | 1,8 | 4,3 | 0,04 | Somija | 21,9 | 54,5 | 76,4 | 0,72 | Francija | 15,1 | 358,7 | 373,8 | 3,50 | Vācijas Demokrātiskā Republika | 13,5 | 62,5 | 76,0 | 0,71 | Vācijas Federatīvā Republika | 70,7 | 713,0 | 783,7 | 7,34 | Grieķija | — | 23,7 | 23,7 | 0,22 | Ungārija | — | 34,0 | 34,0 | 0,32 | Indija | — | 64,6 | 64,6 | 0,61 | Indonēzija | 90,4 | 17,4 | 107,8 | 1,01 | Irāna (Islāma Republika) | 41,7 | — | 41,7 | 0,39 | Īrija | 0,9 | 0,2 | 1,1 | 0,01 | Itālija | 13,1 | 355,7 | 368,8 | 3,46 | Japāna | 55,4 | 1217,1 | 1272,5 | 11,92 | Madagaskara | — | — | — | — | Meksika | 122,0 | 5,0 | 127,0 | 1,19 | Nīderlande | 7,6 | 23,1 | 30,7 | 0,29 | Norvēģija | 53,5 | 12,0 | 65,5 | 0,61 | Panama | — | — | — | — | Papua-Jaungvineja | 171,5 | — | 171,5 | 1,61 | Peru | 343,4 | — | 343,4 | 3,22 | Filipīnas | 217,1 | — | 217,1 | 2,03 | Polija | 177,1 | 18,4 | 195,5 | 1,83 | Portugāle | 3,1 | 16,7 | 19,8 | 0,19 | Dienvidkoreja | 4,2 | 177,9 | 182,1 | 1,71 | Spānija | 86,4 | 97,0 | 183,4 | 1,72 | Zviedrija | 81,6 | 81,9 | 163,5 | 1,53 | Taizeme | — | 17,6 | 17,6 | 0,16 | Turcija | — | 46,3 | 46,3 | 0,43 | Padomju Sociālistisko Republiku Savienība | 103,3 | 23,6 | 126,9 | 1,19 | Lielbritānijas un Ziemeļīrijas Apvienotajā Karalistē: | 32,1 | 324,5 | 356,6 | 3,34 | Amerikas Savienotās Valstis | 187,9 | 529,1 | 717,0 | 6,72 | Dienvidslāvija | 16,5 | 34,5 | 51,0 | 0,48 | Zaira | 508,4 | — | 508,4 | 4,76 | Zambija | 500,5 | 20,0 | 520,5 | 4,88 | KOPĀ | 5296,0 | 5374,9 | 10670,9 | 100,00 | --------------------------------------------------